**Bruneis sentralbank** (engelsk: **Autoriti Monetari Brunei Darussalam** (AMBD), tidligere **Brunei Currency and Monetary Board**) er sentralbanken i Brunei. Den har hovedkontor i hovedstaden Bandar Seri Begawan.

Historie
--------

Sentralbankens forgjenger, Brunei Currency Board (BCB), ble etablert 12. juni 1967. BCB hadde enerett til utstedelse av valuta i landet, som fra 1888 til 1984 var britisk protektorat. BCB ble opprettet som et resultat av opprøret i Brunei i 1962-66, og startet trykkingen av egne penger 12. juni 1967. Sedlene var pålydende B$1, B$5, B$10, B$50 og B$100. Myntene var pålydende 1¢, 5¢ 10¢, 20¢ og 50¢.

Før dette var det *The Board of Commissioners of Currency*, som lå under det malayisk-britiske *Borneo Currency Agreement 1960*, som hadde enerett på utstedelse av valuta i Malaysia, Singapore og Brunei. De tre landene ble 5. august 1966 enige om et tillegg til valutaavtalen fra 1960, der *The Board of Commissioners of Currency* ble gitt tillatelse til å utstede landenes valuta i kun 6 måneder til, med utløp 11. juni 1967. Dermed ble Malaysias sentralbank (Bank Negara Malaysia), Board of Commissioners of Currency i Singapore (senere Monetary Authority of Singapore), og Brunei Currency Board etablert.

Brunei og Singapore signerte samtidig en avtale om at deres valuta skal være gyldig i begge landene, en avtale som gjelder den dag i dag. 

I 2004 fikk Brunei en ny valutalov, og endret fra 1. februar 2004 navnet på sentralbanken fra Brunei Currency Board til Brunei Currency and Monetary Board. I 2010 besluttet Brunei en ny sentralbanklov, *Autoriti Monetari Brunei Darussalam Order*, og et tillegg til penge- og valutaloven, *Currency and Monetary (Amendment) Order*. Disse danner grunnlaget for den nye sentralbanken, Autoriti Monetari Brunei Darussalam, som 1. januar 2011 overtok for Brunei Currency and Monetary Board.

Tre ganger har sentralbanken mottatt priser for sine sedler; i 2005 vant de gull ved *National Australian Printing Awards* i Australia, for sin B$100 av polymer. To år senere vant de sølv for sin B$500-seddel ved samme konkurranse. Samme år vant de også gull for sin seddel pålydende B$10 000.

Hovedoppgaver
-------------

Sentralbankens hovedmålsetting er å sikre verdien av Bruneis valuta og en lav inflasjon.

Hovedoppgavene er definert som:

* Utstede og innløse landets valuta
* Forvalte landets valutareserver, for å sikre verdien av Bruneis valuta
* Sikre lav inflasjon ved å sørge for riktig likviditet, samt å overvåke andre makroøkonomiske indikatorer
* Fungere som regjeringens agent ved ustedelse av *sukuker* (verdipapirer som er tilpasset islamsk forbud mot rentebærende verdipapirer)
* Produsere landets penger og minnemedaljer
* Oppbevare bankenes minimumskapital (*minimum cash balance*)
* Ha dialog med internasjonale finansinstitusjoner, eksempelvis andre sentralbanker i regionen

Organisasjon
------------

Den nye sentralbankens øverste leder, i form av å være styreformann, er pr mars 2018 kronprins Al-Muhtadee Billah Bolkiah, som også er Seniorminister i regjeringen.

Se også
-------

* Liste over verdens sentralbanker

Referanser
----------

1. 1 2  Ministry of Finance - *Introduction* Arkivert 14. juni 2009 hos Wayback Machine. besøkt 11. desember 2011.
2. ↑  AMBD – *Autoriti Monetari Brunei Darussalam Order, 2010; Establishment of Autoriti Monetari Brunei Darussalam; Board of Autoriti Monetari Brunei Darussalam; and Currency And Monetary (Amendment) Order, 2010* Arkivert 27. november 2011 hos Wayback Machine. (31. desember 2010), besøkt 11. desember 2011.
3. ↑  BCMB – *Mission* Arkivert 28. april 2009 hos Wayback Machine.
4. ↑  BCMB – *Function* Arkivert 14. juni 2009 hos Wayback Machine.
5. ↑  AMDB - *Board of Directors* Arkivert 16. januar 2021 hos Wayback Machine. besøkt 19. mars 2018.

Eksterne lenker
---------------

* (en) Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN
 |